**DĖL NEPRIKLAUSOMO AUDITO ORGANIZAVIMO PANEVĖŽIO REGIONO ATLIEKŲ TVARKYMO CENTRE**

2017 m. lapkričio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 24 punktu, Lietuvos Respublikos akcinių bendrovių įstatymo 20 straipsnio 1 dalies 5 punktu, UAB Panevėžio regiono atliekų tvarkymo centro įstatais, atsižvelgdama į asocijuotų verslo struktūrų 2017 m. liepos 3 d. kreipimąsi (priedas), Rokiškio rajono savivaldybės taryba n u s p r e n d ž i a:

1. Įpareigoti Rokiškio rajono savivaldybės administracijos direktorių Valerijų Rancevą, atstovaujantį Rokiškio savivaldybės interesams, kaip UAB Panevėžio regiono atliekų centro valdybos narį, inicijuoti visuotinį akcininkų susirinkimą.

2. Įpareigoti Rokiškio rajono savivaldybės administracijos direktorių Valerijų Rancevą UAB Panevėžio regiono atliekų centro visuotiniame akcininkų susirinkime:

2.1. siūlyti apsvarstyti šiuos klausimus:

2.1.1. dėl nepriklausomo audito, kuris įvertintų UAB Panevėžio regiono atliekų tvarkymo centro veiklos efektyvumą, atskleistų rezervus geriau panaudoti išteklius bei pateiktų rekomendacijas veiklai tobulinti;

2.1.2. dėl viešojo pirkimo būdu auditoriaus parinkimo;

2.2. siūlyti nepriklausomo audito finansines išlaidas padengti audituojamai įmonei – UAB Panevėžio regiono atliekų centrui;

2.3. siūlyti pavesti atlikto audito išvadas ir rezultatus pateikti Rokiškio rajono savivaldybės tarybai.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka

Savivaldybės meras Antanas Vagonis

Irmantas Tarvydis

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS SPRENDIMO PROJEKTO**

**„DĖL NEPRIKLAUSOMO AUDITO ORGANIZAVIMO PANEVĖŽIO REGIONO ATLIEKŲ TVARKYMO CENTRE“**

**AIŠKINAMASIS RAŠTAS**

2017 m. lapkričio 30 d.

Rokiškis

**Sprendimo projekto tikslas ir uždaviniai.**

Vadovaujantis Lietuvos Respublikos vietos savivaldos įstatymo 16 straipsnio 2 dalies 24 punktu, Lietuvos Respublikos akcinių bendrovių įstatymo 20 straipsnio 1 dalies 5 punktu, UAB Panevėžio regiono atliekų tvarkymo centro įstatais, atsižvelgdama į asocijuotų verslo struktūrų 2017 m. liepos 3 d. kreipimąsi, atlikti auditą ir patikrinti UAB Panevėžio regiono atliekų tvarkymo centro (toliau – PRATC) veiklą.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymo 16 straipsnio 2 dalies 24 punktas, Lietuvos Respublikos akcinių bendrovių įstatymo 20 straipsnio 1 dalies 5 punktas, UAB Panevėžio regiono atliekų tvarkymo centro įstatai.

**Sprendimo projekto esmė.**

Rokiškio rajono savivaldybės paskirtis ir tikslas – gerinti situaciją jos kompetencijai priskirtose priežiūros srityse, užkirsti kelią žalos visuomenei, kitų asmenų interesams ar aplinkai atsiradimui.

UAB Panevėžio regiono atliekų tvarkymo centro tikslai – tenkinti akcininkų interesus, konkrečiu atveju šešių Panevėžio regiono savivaldybių (Panevėžio miesto, Panevėžio rajono, Rokiškio rajono, Biržų rajono, Pasvalio rajono, Kupiškio rajono), kurios jungtinės veiklos sutarties pagrindu įkūrė šį centrą.

Kadangi šios įmonės akcijos yra valdomos šešių Panevėžio regiono savivaldybių, siekiant užtikrinti efektyvų atliekų tvarkymo sistemos funkcionavimą, kokybiškų komunalinių atliekų tvarkymo paslaugų teikimą visiems regiono komunalinių atliekų turėtojams, pagrindiniai steigėjai reikalauja atlikti auditą ir patikrinti įmonės ekonominės veiklos efektyvumą.

Yra pagrindo manyti, kad veikla yra vykdoma aplaidžiai ir turimos lėšos naudojamos neefektyviai. Siekiant užtikrinti vartotojų pasitikėjimo lygį, laikantis bendro požiūrio, kad veikla turi būti vykdoma sąžiningai, atsakingai, skaidriai ir patikimai, prašoma, kad auditas būtų atliktas laikantis Lietuvos Respublikos įstatymų.

**Galimos pasekmės, priėmus siūlomą tarybos sprendimo projektą:**

**teigiamos** – veiklos audito atlikimo metu įvertinama, kiek ekonomiškai, efektyviai ir veiksmingai įmonė, atlikdama jai priskirtas užduotis, naudoja savo materialinius, darbo ir finansinius išteklius; auditas suteikia galimybę įmonės vadovybei bei akcininkams (dalininkams) identifikuoti vadybos problemas, objektyviai įvertinti ar sukurta tinkama valdymo politika ar veiklos ir darbo organizavimo valdymas padeda efektyviai bei mažiausiom sąnaudom siekti nustatytų veiklos tikslų;

**neigiamos –** nėra**.**

**Kokia sprendimo nauda Rokiškio rajono gyventojams.**

Pritarus atlikti auditą, paaiškėtų, ar UAB Panevėžio regiono atliekų centro veikla yra efektyvi, keliami mokesčiai yra proporcingi ir nėra švaistomi Rokiškio rajono gyventojų finansiniai ištekliai.

**Finansavimo šaltiniai ir lėšų poreikis.**

Sprendimui priimti finansavimas nereikalingas.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl nevertintinas antikorupciniu požiūriu.

Tarybos narys Irmantas Tarvydis